નવી દિલ્હી તા.૧ર : હિન્દુ અને મુસ્લિમોને બાદ કરતા દેશમાં રહેતા અન્ય સમુદાયોમાં બાળકો પેદા કરવાના દરમાં ઘણોખરો ઘટાડો આવ્યો છે અને આ સ્તર રિપ્લેસમેન્ટ લેવલથી પણ ઓછો થઇ ગયો છે. આનો અર્થ એ છે કે જો આ પ્રકારે ઝડપથી બાળકો પેદા થશે તો ભવિષ્યમાં સમુદાયની વસ્તી વર્તમાન સંખ્યાથી પણ ઓછી થશે. હિન્દુ અને મુસ્લિમોમાં પણ ફર્ટીલીટી રેટ ઘટયો છે પરંતુ હજુ પણ અમે બે અમારા બેના આંકડાથી વધુ છે. વર્ષ-ર૦૧પ-૧૬માં થયેલા નેશનલ ફેમીલી હેલ્થ સર્વે મુજબ હિન્દુઓમાં બાળકો પેદા કરવાનો દર ર.૧ ટકા પર આવી ગયો છે. જયારે ર૦૦૪-૦પમાં તે આંકડો ર.૮ ટકાનો હતો. ગત આંકડાના હિસાબથી આ મોટો ઘટાડો છે.